Document ID: 32013R0102

KOMISSION TÄYTÄNTÖÖNPANOASETUS (EU) N:o 102/2013,
annettu 4 päivänä helmikuuta 2013,
asetuksen (EU) N:o 206/2010 muuttamisesta siltä osin kuin on kyse Yhdysvaltoja koskevasta merkinnästä sellaisten kolmansien maiden ja alueiden tai niiden osien luettelossa, joista on sallittua tuoda unionin alueelle eläviä sorkka- ja kavioeläimiä, eläinlääkärintodistuksesta POR-X ja vesicular stomatitis -taudin testausmenettelyistä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyttä koskevista säännöistä tiettyjen elävien sorkka- ja kavioeläinten yhteisöön tuonnin ja yhteisön kautta kuljetuksen osalta, direktiivien 90/426/ETY ja 92/65/ETY muuttamisesta ja direktiivin 72/462/ETY kumoamisesta 26 päivänä huhtikuuta 2004 annetun neuvoston direktiivin 2004/68/EY (1) ja erityisesti sen 3 artiklan 1 kohdan ensimmäisen ja toisen alakohdan, 6 artiklan 1 kohdan ensimmäisen alakohdan, 7 artiklan e alakohdan, 9 artiklan ja 13 artiklan 1 kohdan e alakohdan,
sekä katsoo seuraavaa:
(1)
Direktiivissä 2004/68/EY vahvistetaan eläinten terveyttä koskevat vaatimukset tiettyjen elävien sorkka- ja kavioeläinten unioniin tuonnin ja unionin kautta kuljetuksen osalta. Direktiivissä säädetään, että hyväksytyistä kolmansista maista tapahtuvaa sen liitteessä I lueteltuihin lajeihin kuuluvien elävien sorkka- ja kavioeläinten unioniin tuontia varten voidaan vahvistaa erityissäännöksiä, eläinlääkärintodistusten mallit mukaan luettuina.
(2)
Sellaisten kolmansien maiden ja alueiden tai niiden osien luetteloiden vahvistamisesta, joista on sallittua tuoda Euroopan unionin alueelle tiettyjä eläimiä ja tuoretta lihaa, sekä eläinlääkärintodistuksia koskevista vaatimuksista 12 päivänä maaliskuuta 2010 annetussa komission asetuksessa (EU) N:o 206/2010 (2) vahvistetaan muiden muassa eläinlääkärintodistuksiin liittyvät vaatimukset tuotaessa unioniin tiettyjä direktiivin 2004/68/EY liitteessä I lueteltuihin lajeihin kuuluvien elävien sorkkaeläinten lähetyksiä. Asetuksen (EU) N:o 206/2010 liitteessä I vahvistetaan niiden kolmansien maiden ja alueiden tai niiden osien luettelo, joista tällaisia lähetyksiä voidaan tuoda unionin alueelle. Siinä vahvistetaan lisäksi tällaisten lähetysten mukana oltavien eläinlääkärintodistusten mallit.
(3)
Sorkka- ja kavioeläimiä saa tätä nykyä tuoda unioniin vain sellaisista kolmansista maista tai kolmansiin maihin sovellettavan aluejaon tapauksessa vain niistä kolmansien maiden osista, jotka ovat olleet vapaita vesicular stomatitis -taudista vähintään kuusi kuukautta ennen eläinten lähettämistä.
(4)
Yhdysvallat on pyytänyt lupaa tuoda unioniin eläviä sikoja jalostusta ja tuotantoa varten.
(5)
Yhdysvalloissa on ilmoitettu vesicular stomatitis -taudinpurkauksista. Ilmoitetut taudinpurkaukset ovat kuitenkin hajanaisia ja rajoittuvat tietyille alueille. Riski vesicular stomatitis -taudin kulkeutumisesta unionin alueelle kyseisestä kolmannesta maasta tuotavien elävien sikojen välityksellä on merkityksettömän pieni, jos Maailman eläintautijärjestön (OIE) maaeläinten terveyttä koskevan säännöstön 8.15.6 kohdassa kuvattuja bioturvallisuustoimenpiteitä sovelletaan; tähän kuuluu sikojen pitäminen vientiä edeltävänä oleskeluaikana kyseisestä taudista vapaissa tiloissa, suojaaminen tartuntaa levittäviltä hyönteisiltä vientiä edeltävän karanteenin ja lastauspaikalle kuljettamisen aikana sekä kaikkien vietäväksi tarkoitettujen eläinten testaaminen.
(6)
Asetuksen (EU) N:o 206/2010 liitteessä I olevaa 1 osaa olisi sen vuoksi muutettava lisäämällä Yhdysvallat luetteloon niistä kolmansista maista ja alueista ja niiden osista, joista voidaan tuoda elävien sorkka- ja kavioeläinten lähetyksiä unionin alueelle, ja mainitsemalla asianmukaiset takeet, jotka koskevat testaamista vesicular stomatitis -taudin varalta. Takeiden täytäntöönpano olisi vahvistettava jalostukseen ja tuotantoon tarkoitettujen elävien sikojen eläinlääkärintodistuksessa, joka on eläinten mukana, kun ne tuodaan unionin alueelle.
(7)
Asetuksen (EU) N:o 206/2010 liitteessä I olevassa 2 osassa vahvistettua elävien kotieläiminä pidettävien sikaeläinten tuonnissa käytettävää eläinlääkärintodistuksen mallia POR-X olisi sen vuoksi muutettava lisäämällä siihen vientiä edeltävää oleskeluaikaa ja karanteenia koskevat edellytykset ja laboratoriotestejä koskevat vaatimukset.
(8)
Asetuksen (EU) N:o 206/2010 5 artiklassa säädetään, että jos kyseisen asetuksen liitteessä I vahvistetuissa eläinlääkärintodistuksissa edellytetään näytteenottoa ja testausta, näytteenotto ja testaus on tehtävä kyseisen liitteen 6 osassa esitettyjen materiaaleja ja testausmenettelyjä koskevien standardointiprotokollien mukaisesti. Asetuksen (EU) N:o 206/2010 liitteessä I olevaa 6 osaa on sen vuoksi tarpeen muuttaa lisäämällä siihen vesicular stomatitis -tautia koskeva protokolla ja testausmenettely. Testauksessa ja sen tulkinnassa olisi noudatettava Maaeläinten diagnostisia testejä ja rokotteita käsittelevän Maailman eläintautijärjestön käsikirjan 2.1.19 kohdassa kansainvälistä kauppaa varten määrättyjä vesicular stomatitis -tautia koskevia serologisten testien protokollia.
(9)
Sen vuoksi asetusta (EU) N:o 206/2010 olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EU) N:o 206/2010 liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä helmikuuta 2013.

Labels: 3
18
6